Source: http://www.bihon.ro/csm-oradea-leaga-infrangerile/1376807
Timestamp: 2017-10-18 07:42:34+00:00

Document:
CSM Oradea leagă înfrângerile - BIHON
CSM Oradea leagă înfrângerile
la	27. ianuarie 2014 11:03	 Reactualizat la:	 27. ianuarie 2014 14:54
Baschetbaliștii bihoreni au suferit al doilea eșec consecutiv, scor 75-84, cu Atlassib Sibiu.
FOTO: CSM Oradea - Atlassib Sibiu
Început cât se poate de slab pentru baschetbaliștii orădeni în 2014. Dacă în tot turul au înregistrat doar două înfrângeri, după primele două etape derulate din retur, trupa lui Achim contabilizează tot atâtea eșecuri.
După U Mobitelco, duminică seara a fost rândul Sibiului să treacă de CSM Oradea, de data asta chiar în Arena Antonio Alexe.
Vorba lui Murphy, ce începe prost se termină și mai prost! Până să-și dea seama gazdele că a început jocul, Lee și Bojovic au pus cinci puncte în dreptul Sibiului. Oradea a reintrat în joc, Subotic a egalat la 9-9, după care aveam impresia că lucrurile au intrat pe făgașul normal, mai ales că CSM și-a adjudecat primul sfert (17-14).
Gazdele au rămas la conducere și în prima jumătate a sfertului doi (30-29), căderea survenind din minutul 16, când oaspeții au schimbat tabela conducând cu 34-41.
A urmat o cursă a orădenilor pentru a remonta diferența, însă lipsa de luciditate la finalizare, inclusiv la linia de libere, plus greșelile inexplicabile din defensivă, au făcut ca Atlassib să să desprindă și la 10,12 sau chiar 13 puncte, scorul la finalul sfertului trei fiind 50-63.
Totul urma să se decidă în ultimul act, anunțat a fi un război al nervilor. CSM a început bine, diferența a început să scadă, la trei, două și chiar un punct (70-71, 72-73), cu trei minute jumătate înainte de final. Se aude și scandarea „Hoții, Hoții!”, fanii nefiind mulțumiți cu unele decizii ale țeposului Ciulin.
Elanul orădenilor a fost frânt de Sarovic, care a scos din joben o aruncare de trei puncte, după care Austin a dus Sibiul iar la 6 puncte distanță. CSM nu a mai avut puterea să revină, iar Atlasib s-a impus cu 75-84, grație jocului buns sub panou făcut de Bojovic și a exactității la aruncările de trei puncte arătată de Ceskovic.
Bilanț surprinzător pentru o echipă care părea în formă maximă la finalul anului trecut, iar succesele din Cupa României nu anunțau căderea care a urmat în campionat. Cele două eșecuri complică destul de mult situația orădenilor în clasament, care puteau să-și asigure cu două succese, care le-au fost la îndemână, un loc pe podium.
Lupta rămâne în continuare deschisă, dar antrenorul Achim și managerul Sere trebuie să găsească rapid modalitatea să-i scoată pe jucători din această pasă proastă și echipa să-și regăsească încrederea în propriile forțe.
CSM Oradea – CSU Atlassib Sibiu 75-84 (17-14, 17-27, 16-22, 25-21)
Arena Antonio Alexe. Spectatori: 1500
CSM Oradea: Comagic 2, Markovic 15 (1×3), Pașca, D. Popescu 2, Dillon 9, Subotic 11 (1×3), Nicoară 13 (1×3), Denison 5, Țîbîrnă 9 (1×3), Franklin 9 (1×3). Antrenor: Cristian Achim
Atlassib: Bojovic 26 (1×3), Popa Calotă 8 (2×3), Austin 3, Sarovic 9 (1×3), Nelson 4, Ceskovic 22 (4×3), Lee 12. Antrenor: Milos Perisic
Arbitri: Marius Ciulin, Alin Faur, Istvan Bertalan
„Mai avem mult până departe”
Antrenorul Cristian Achim a avut puterea să felicite adversara după victoria obținută la Oradea.
„Sibienii au fost superiori absolut la toate capitolele. Merită felicitați pentru modul cum au jucat. În ceea ce ne privește pe noi, nu pot să fac o analiză detaliată a partidei. Pot doar să spun că mai avem mult până departe. Vom încerca să muncim mai mult și sper să o facem mai bine. Nu știu dacă înfrângerea de la Cluj ne-a afectat. Sunt multe aspecte și motive pentru care am pierdut acest meci, trebuie să le analizăm și să le corectăm”, a declarat Achim, citat de siteul oficial al CSM.
La rândul său, Miodrag Perisic, a precizat că are un lot restrâns datorită bugetului, al 11-lea din Liga Națională, dar că este mulțumit de alegerile făcute. „Mi-a fost teamă de acest joc pentru că nu am avut un meci competitiv de mai bine de o lună. Cred că am jucat bine pe tot parcursul meciului. Am controlat situația pe tabela de marcaj aproape trei sferturi. Sarovic ne-a adus un plus important prin experiență și cunoștințele sale. Am venit aici să câștigăm și am reușit. Poate am avut și puțin noroc, poate am venit puțin mai bine pregătit pentru acest meci. Obiectivul nostru este să intrăm în play-off, pentru că nu am ajuns acolo de ceva timp”, a conchis Perisic, pentru csmoradea.ro.

References: CSM 
 CSM 
 CSM 
 CSM 
 CSM 
 CSM 

CSM 

CSM